Η επίδραση της αντιυπερτασικής αγωγής στην ποιότητα ζωής και στην ψυχική υγεία
Authors: Τσαρτσάλης Δημήτριος 
Published: September 2021

Εισαγωγή: Ασθενείς με χρόνιες καταστάσεις όπως η ιδιοπαθής υπέρταση βιώνουν αρνητικά συναισθήματα τα οποία τελικά επιβαρύνουν την συνολική ποιότητα ζωής αυτών των ασθενών και επιπλέον ενισχύουν την ανάπτυξη άγχους και καταθλιπτικής συμπτωματολογίας. Παρόλα αυτά η υπάρχουσα γνώση για το ρόλο των ψυχολογικών παραγόντων και της φαρμακευτικής αγωγής σε συνδυασμό με τα κλινικά χαρακτηριστικά της νόσου, είναι ακόμα ελλιπής και υπό συζήτηση.Σκοπός: Η παρούσα μελέτη αποσκοπεί στη διερεύνηση της πιθανής διασύνδεσης ανάμεσα στα καταθλιπτικά συμπτώματα, την ψυχοπαθολογία και την ποιότητα ζωής στην ιδιοπαθή υπέρταση. Επιπλέον εξετάζει εάν η αντιυπερτασική αγωγή επιδρά στην στους παραπάνω ψυχο-κοινωνικούς παράγοντες στο δείγμα των ασθενών της μελέτης, Methods: Χρησιμοποιήθηκε ένα υβριδικό συγχρονικό-προοπτικό ερευνητικό μοντέλο. Το δείγμα της μελέτης αποτέλεσαν 197 ασθενείς (89 άνδρες - 108 γυναίκες, μέση ηλικία 53 χρόνια, τυπική απόκλιση = 12 με εύρος 25-78) με νεοδιαγνωσμένη ιδιοπαθή υπέρταση, που συγκεντρώθηκαν από το εξωτερικό ανιτυπερτασικό ιατρείο ενός πανεπιστημιακού νοσοκομείου των Αθηνών. Τα παρακάτω ερωτηματολόγια χρησιμοποιήθηκαν για την αρχική μέτρηση (T1): α) ερωτηματολόγιο κοινωνικο-δημογραφικών κα κλινικών χαρακτηριστικών, β) η Επισκόπηση Υγείας SF-36, γ) η Κλίμακα Κατάθλιψης του Beck (BDI-II), δ) η Κλίμακα Ψυχοπαθολογίας SCL-90-R ε) Ερωτηματολόγιο Προσωπικότητας Ενηλίκων (EPQ) και στ) την Κλίμακα Μέτρησης Άγχους για την Καρδιακή Λειτουργία (CAQ-10GR). Εκατόν είκοσι τέσσερις συμμετέχοντες συμπλήρωσαν τα ερωτηματολόγια SF-36, BDI-II, SCL-90-R και EPQ μετά από ένα χρόνο θεραπείας. (T2).Αποτελέσματα: Παρατηρήθηκαν χαμηλά επίπεδα στην ποιότητα ζωής και υψηλά επίπεδα στην ψυχοπαθολογία μεταξύ των υπερτασικών ασθενών. Τα μοντέλα της ανάλυσης παλινδρόμησης έδειξαν πως για την φυσική διάσταση της ποιότητας ζωής η καρδιοφοβία (Beta=-0,36), η δυσλιπιδαιμία (Beta=0,32), η σωματοποίηση (Beta=0,3), ο παρανοειδής ιδεασμός (Beta=0,3), η διάρκεια νόσου (Beta=-0, 25), η αποφυγή δραστηριοτήτων (Beta=-0,16), ο δείκτης φλεγμονής CRP (Beta=0,14) και η κατάθλιψη (Beta=0,13) συσχετίστηκαν στατιστικά σημαντικά με αυτή τη διάσταση της ποιότητας ζωής μετά από τον έλεγχο για την ηλικία και άλλους κοινωνικό-δημογραφικούς παράγοντες. Αναφορικά με την ψυχική διάσταση της ποιότητας ζωής τα αποτελέσματα έδειξαν πως η καρδιοφοβία (Beta=-0,56), η σωματοποίηση (Beta=0,54), η κατάθλιψη (Beta=-0,44), η δυσλιπιδαιμία (Beta=-0,38), η διάρκεια της νόσου (Beta= -0,37), ο ιδεοψυχαναγκασμός (Beta=-0,32), ο παρανοειδής ιδεασμός (Beta=0,29), η εσωστρέφεια (Beta=0,21), και ο δείκτης φλεγμονής CRP (Beta=0,16) έχουν στατιστικά σημαντική επίδραση στην ψυχική υγεία στους υπερτασικούς ασθενείς. Δεν ανιχνεύτηκαν στατιστικά σημαντικές διαφορές στις διαστάσεις της ποιότητας ζωής και της ψυχικής υγείας μεταξύ της αρχικής μέτρησης και ένα χρόνο μετά τη ρύθμιση της φαρμακευτικής αγωγής, πλην του φοβικού άγχους (p=0,05).Συμπεράσματα: Η ποιότητα ζωής συνδέεται με την κατάθλιψη και νευρωτική συμπτωματολογία στην περίπτωση των ασθενών με υπέρταση. Το άγχος με επικέντρωση στη λειτουργία της καρδιάς, η αποφυγή δραστηριοτήτων καθώς και βιολογικοί δείκτες όπως η δυσλιπιδαιμία και ο δείκτης φλεγμονής ίσως αποτελούν ένα μηχανισμό που συνδέεται με την επιβαρυμένη ποιότητα ζωής των ασθενών με υψηλή αρτηριακή πίεση.Το βιολογικό φορτίο της νόσου αναλύεται. Τέλος, τα αποτελέσματα μας δεν στηρίζουν την υπόθεση ότι η αντιυπερτασική αγωγή επηρεάζει την ποιότητα ζωής και την ψυχική υγεία των ασθενών αυτών. Προφανώς η υιοθέτηση του ρόλου του ασθενούς συμβάλει στα υψηλά επίπεδα φοβικού άγχους ένα χρόνο μετά τη ρύθμιση της αρτηριακής πίεσης.